Predkladacia správa

          Materiál “Informácia o zriadení Riadiaceho výboru pre fondy EÚ na MDPT SR“ sa predkladá na základe uznesenia vlády SR č. 678, bod B.2,  zo dňa 19. júna 2002 k materiálu “Správa o zabezpečení uzavretia kapitoly č. 21 – regionálna politika a koordinácia štrukturálnych nástrojov“. Materiál mal pôvodne predložiť minister výstavby a regionálneho rozvoja, ktorý o to požiadal ministra dopravy, pôšt a telekomunikácií svojim listom č. 1872/M-2002 z 2. decembra 2002. Minister dopravy, pôšt a telekomunikácií  zaslal podklady k vypracovaniu materiálu ministrovi výstavby a regionálneho rozvoja  listom č. 2724/M-2002 z 8. januára 2003. Avšak následne na to, minister výstavby a regionálneho rozvoja zmenil svoje rozhodnutie a požiadal ministra dopravy, pôšt a telekomunikácií listom č. 53/M-2003 z 15. januára 2003 o predloženie materiálu do vlády SR.

             Materiál informuje o príprave MDPT SR na fondy EÚ z hľadiska budovania riadiacich a platobných orgánov, ktoré sú vyžadované príslušnými nariadeniami EÚ.
Riadiaci výbor pre fondy EÚ bol zriadený na MDPT SR  po rozhodnutí PVM, Záver č. 113 zo dňa 20. 11. 2002. Riadiaci výbor plní funkciu Riadiaceho orgánu pre Sektorový operačný program Doprava, Sprostredkovateľského orgánu pod Riadiacim orgánom pre Kohézny fond a Sprostredkovateľského orgánu pod platobným orgánom pre štrukturálne fondy a kohézny fond EÚ. Štatút Riadiaceho výboru pre fondy EÚ a  s tým súvisiaca zmena organizačnej štruktúry MDPT SR boli schválené na PVM dňa 23.1. 2003 Záverom č. 5 a sú súčasťou tohto materiálu. Za predpokladu primeraného posilnenia administratívnych kapacít sa takto vytvárajú podmienky pre efektívne čerpanie fondov EÚ v rámci MDPT SR. V priebehu prvého polroka 2003 navýši MDPT SR administratívne kapacity na využívanie fondov EÚ o 15 nových pracovníkov.  

        Štatút Riadiaceho výboru pre fondy EÚ a počty pracovníkov zapojených do procesu využívania fondov EÚ budú v prvom štvrťroku 2003 predložené Európskej komisii. V prípade pripomienok zo strany Európskej komisie sa bude predložený inštitucionálny model modifikovať.

        Predkladaný materiál nemá finančný, ekonomický, environmentálny  vplyv, ani vplyv na zamestnanosť.

	Na základe metodického pokynu na prípravu a predkladanie materiálov na rokovanie vlády SR,  čl. 3.1.5  uvedený materiál nebol predložený na pripomienkové konanie, nakoľko ide o informatívny materiál, ktorý vláda SR berie na vedomie.